b'\n_START_ARTICLE_\nFatih Terim\n_START_SECTION_\nUra pelaajana\n_START_PARAGRAPH_\nTerim aloitti ammattilaisuransa vuonna 1969 Adana Demirsporin nuorisojoukkueessa. Terim pelasi Demirsporissa vuoteen 1974 saakka, kunnes siirtyi Galatasarayhyn. Terim pelasi Galatasarayssa 11 vuotta, muttei onnistunut saavuttamaan kertaakaan Turkin mestaruutta. Turkin maajoukkueessa Terim pelasi 51 A-maaottelua ja teki niiss\xc3\xa4 kaksi maalia vuosina 1975\xe2\x80\x931984.\n_START_SECTION_\nUra valmentajana\n_START_PARAGRAPH_\nTerim tutustui uransa loppupuolella Galatasarayta valmentaneeseen Jupp Derwalliin, joka vaikutti Terimin my\xc3\xb6hemp\xc3\xa4\xc3\xa4n uraan valmentajana. H\xc3\xa4n aloitti uransa Ankarag\xc3\xbcc\xc3\xbcn valmentajana 1987 ja siirtyi 1989 G\xc3\xb6ztepen p\xc3\xa4\xc3\xa4valmentajaksi. 1990 Terim nousi yll\xc3\xa4tt\xc3\xa4en Turkin maajoukkueen apuvalmentajaksi ja alle 21-vuotiaiden A-maajoukkueen p\xc3\xa4\xc3\xa4valmentajaksi. 1993 saksalainen Sepp Piontek j\xc3\xa4tti maajoukkueen p\xc3\xa4\xc3\xa4valmentajan teht\xc3\xa4v\xc3\xa4t ja Terim nousi hoitamaan teht\xc3\xa4vi\xc3\xa4. Terim johdatti Turkin EM-kisoihin 1996 nousten valmentajana aivan uudelle tasolle. Itse turnaus meni kuitenkin penkin alle ja Turkki h\xc3\xa4visi kaikki ottelunsa. Kisojen j\xc3\xa4lkeen Terim j\xc3\xa4tti maajoukkueen ja siirtyi Galatasarayn p\xc3\xa4\xc3\xa4valmentajaksi._NEWLINE_Terim johdatti Galatasarayn huikeaan menestykseen. Nelj\xc3\xa4 per\xc3\xa4tt\xc3\xa4ist\xc3\xa4 Turkin mestaruutta saivat seurakseen kaksi cupin voittoa sek\xc3\xa4 kansainv\xc3\xa4lisen\xc3\xa4 kruununa UEFA Cupin voiton kauden 1999\xe2\x80\x932000 p\xc3\xa4\xc3\xa4tteeksi. Terimin valmentama Galatasaray kaatoi loppuottelussa Arsenalin. Terim ei p\xc3\xa4\xc3\xa4ssyt juhlimaan huikeata uraansa Galatasarayssa aivan t\xc3\xa4ydellisesti, sill\xc3\xa4 h\xc3\xa4nen siirrytty\xc3\xa4\xc3\xa4n italialaisen ACF Fiorentinan p\xc3\xa4\xc3\xa4valmentajaksi, romanialainen Mircea Lucescu p\xc3\xa4\xc3\xa4si juhlimaan UEFA Super Cupin voittoa. _NEWLINE_Fiorentinassa pelit sujuivat aluksi hyvin ja Terimin johdolla firenzel\xc3\xa4isseura eteni Italian cupin loppuotteluun. Kauden 2000\xe2\x80\x932001 puoliv\xc3\xa4liss\xc3\xa4 Terimin ja seurajohdon v\xc3\xa4lit tulehtuivat turkkilaisen vaadittua seurajohdolta rahaa hankintoihin. Riidat johtivat Terimin l\xc3\xa4ht\xc3\xb6\xc3\xb6n ennen kauden loppua. Kes\xc3\xa4ll\xc3\xa4 2001 h\xc3\xa4n siirtyi AC Milanin p\xc3\xa4\xc3\xa4valmentajaksi. Terim toi seuraan Rinus Michelsin totaalinen jalkapallo -taktiikkaa muistuttavan pelityylin. Terimin johdolla AC Milan eteni UEFA Cupissa kolmannelle kierrokselle. Kehnot tulokset kuitenkin johtivat potkuihin ennen vuoden 2001 loppua._NEWLINE_Terim palasi Italiasta takaisin Galatasarayhyn kes\xc3\xa4ll\xc3\xa4 2002. Taloudelliset vaikeudet eiv\xc3\xa4t tehneet oikeutta Terimille, joka ei pystynyt hankkimaan seuraan pelaajia, joita olisi halunnut. Galatasaray h\xc3\xa4visi mestaruuden Be\xc5\x9fikta\xc5\x9fille kaudella 2002\xe2\x80\x932003 eik\xc3\xa4 seuraavakaan kausi sujunut hyvin. Kehnot suoritukset sek\xc3\xa4 Turkissa ett\xc3\xa4 eurokentill\xc3\xa4 johtivat Terimin l\xc3\xa4ht\xc3\xb6\xc3\xb6n maaliskuussa 2004. Italialaisseurat AS Roma ja FC Internazionale Milano yrittiv\xc3\xa4t houkutella turkkilaisen riveihins\xc3\xa4, mutta Terim kielt\xc3\xa4ytyi._NEWLINE_Maailman kahdeksan parhaimman jalkapallovalmentajan joukkoon nimetty Terim palasi takaisin valmennusteht\xc3\xa4viin kes\xc3\xa4ll\xc3\xa4 2005, kun h\xc3\xa4n korvasi Ersun Yanalin Turkin maajoukkueen p\xc3\xa4\xc3\xa4valmentajana. Terimin johdolla Turkki selvisi EM-kisoihin 2008 sijoituttuaan karsintalohkossaan toiseksi mestaruutta puolustavan Kreikan j\xc3\xa4lkeen._NEWLINE_EM-lopputurnauksessa Terimin luotsaama Turkki nousi kuilunpartaalta jatkopeleihin kaatamalla T\xc5\xa1ekin alkulohkon p\xc3\xa4\xc3\xa4t\xc3\xb6sottelussa 3\xe2\x80\x932. Puoliv\xc3\xa4lieriss\xc3\xa4 turkkilaiset pudottivat dramaattisten vaiheiden j\xc3\xa4lkeen Kroatian jatkosta. Tie katkesi lopulta v\xc3\xa4lieriss\xc3\xa4 tiukan ja huikean taistelun j\xc3\xa4lkeen loukkaantumisten ja pelikieltojen heikent\xc3\xa4m\xc3\xa4ll\xc3\xa4 ryhm\xc3\xa4ll\xc3\xa4 Saksaa vastaan maalein 3\xe2\x80\x932. Ottelun j\xc3\xa4lkeen Terim antoi ymm\xc3\xa4rt\xc3\xa4\xc3\xa4, ettei jatka teht\xc3\xa4v\xc3\xa4ss\xc3\xa4\xc3\xa4n. Turkin liitto kuitenkin ilmoitti muutamaa p\xc3\xa4iv\xc3\xa4\xc3\xa4 my\xc3\xb6hemmin, ett\xc3\xa4 v\xc3\xa4rik\xc3\xa4s turkkilaisvalmentaja jatkaa MM2010-projektin loppuun saakka.  _NEWLINE_Terimin johtama Turkki menetti mahdollisuutensa selvit\xc3\xa4 2010 MM-kisoihin toiseksi viimeisell\xc3\xa4 karsintakierroksella h\xc3\xa4vitty\xc3\xa4\xc3\xa4n jo kisamahdollisuutensa menett\xc3\xa4neelle Belgialle 2\xe2\x80\x930. Ottelun j\xc3\xa4lkeen Terim ilmoitti j\xc3\xa4tt\xc3\xa4v\xc3\xa4ns\xc3\xa4 teht\xc3\xa4v\xc3\xa4t viimeisen karsintaottelun j\xc3\xa4lkeen, jonka Turkki pelaa 14.10 Armeniaa vastaan. _NEWLINE_Toukokuussa 2011 Terim ilmoitti palaavansa Galatasarayn p\xc3\xa4\xc3\xa4valmentajaksi kaudelle 2011/12.  Terimin johdolla Galatasaray palasi kev\xc3\xa4\xc3\xa4ll\xc3\xa4 2012 Turkin mestariksi nelj\xc3\xa4n vuoden tauon j\xc3\xa4lkeen. _NEWLINE_Elokuun lopulla 2013 Terim palasi kolmannen kerran Turkin maajoukkueen p\xc3\xa4\xc3\xa4valmentajaksi. H\xc3\xa4n teki liiton kanssa vuoden sopimuksen ja jatkaa my\xc3\xb6s Galatasarayn p\xc3\xa4\xc3\xa4valmentajana.  Syyskuun lopulla Terim kuitenkin erosi Galatasarayn p\xc3\xa4\xc3\xa4valmentajan paikalta seuran h\xc3\xa4vitty\xc3\xa4 Real Madridille 1\xe2\x80\x936 Mestarien liigan lohkovaiheen ensimm\xc3\xa4isess\xc3\xa4 ottelussa. _NEWLINE_Terimin johdolla Turkki keskittyi EM2016-karsintoihin. Karsinnat alkoivat kangerrellen, kun Turkki h\xc3\xa4visi Islannille ja T\xc5\xa1ekille sek\xc3\xa4 j\xc3\xa4i tasapeliin Latviaa vastaan. Kangertelevista otteistaan huolimatta Turkki onnistui raapimaan kasaan riitt\xc3\xa4v\xc3\xa4sti pisteit\xc3\xa4 ja viimeisen ottelun voitto jo kisapaikkansa varmistaneesta Islannista takasi maalle parhaana lohkokolmosena paikan EM-lopputurnaukseen.  MM2018-karsinnoissa Turkki pelasi Terimin johdolla samassa lohkossa Suomen kanssa. Terim j\xc3\xa4tti Turkin p\xc3\xa4\xc3\xa4valmentajan teht\xc3\xa4v\xc3\xa4t kes\xc3\xa4ll\xc3\xa4 2017, kun Turkki oli lohkonsa kolmantena._NEWLINE_Joulukuun puoliv\xc3\xa4liss\xc3\xa4 2017 Terimist\xc3\xa4 tuli nelj\xc3\xa4nnen kerran Galatasarayn p\xc3\xa4\xc3\xa4valmentaja. Kokeneen Terimin johdolla Galatasaray h\xc3\xa4visi vain kolme liigaottelua ja palasi kahden kauden tauon j\xc3\xa4lkeen Turkin mestariksi. Kaudella 2018/19 Terim luotsasi Galatasarayn tuplamestaruuteen. Liigassa mestaruus ratkesi toiseksi viimeisess\xc3\xa4 ottelussa, kun Galatasaray voitti liigaa pitk\xc3\xa4\xc3\xa4n johtaneen \xc4\xb0stanbul Ba\xc5\x9fak\xc5\x9fehirin 2\xe2\x80\x931. Galatasaray ei h\xc3\xa4vinnyt joulukuun 2. p\xc3\xa4iv\xc3\xa4n j\xc3\xa4lkeen yht\xc3\xa4\xc3\xa4n liigaottelua ja nousi seitsem\xc3\xa4nnelt\xc3\xa4 sijalta mestariksi.'